postup pri úprave finančných plánov programových dokumentov 

Za podmienky, že sú v plnom rozsahu dodržané všetky nariadenia, je možné vykonať úpravy programových dokumentov na základe ich odôvodnenia zvýšením účinnosti a efektivity čerpania fondov a zlepšenia riadenia programových dokumentov.

Kľúčovými aktérmi pri tomto postupe sú: riadiaci orgán pre programový dokument, príslušný monitorovací výbor, Národný monitorovací výbor, riadiaci orgán pre Rámec podpory Spoločenstva, Ministerstvo financií SR a Európska komisia (EK).

Bežná prax ukazuje, že čím závažnejšie ovplyvňuje daná úprava rozhodnutie EK o poskytnutí pomoci, tým „politickejšie“ budú aj požadované negociácie medzi členským štátom a EK.

Článok 34 bod 3 nariadenia Rady (ES) č. 1260/1999 z 21. júna 1999 o všeobecných ustanoveniach o štrukturálnych fondoch hovorí:
„Na žiadosť monitorovacieho výboru alebo z vlastného podnetu upraví riadiaci orgán programový doplnok bez toho, aby zmenil celkovú čiastku príspevku z fondov poskytnutú na dotknutú prioritu alebo jej špecifické ciele. Po schválení monitorovacím výborom informuje riadiaci orgán o týchto úpravách Európsku komisiu do jedného mesiaca.“ 

V prípade, že zmena programového doplnku má dopad na obsah rozhodnutia EK, uvedený článok hovorí:
„O každej úprave prvkov obsiahnutých v rozhodnutí o príspevku z fondov rozhodne Európska komisia po dohode s dotknutým členským štátom do štyroch mesiacov po schválení monitorovacím výborom.“

Úpravy môžu byť potrebné pre zlepšenie riadenia (vrátane finančného riadenia) pomoci, alebo v nadväznosti na začlenenie opatrení na dosiahnutie strategických cieľov pomoci, či v nadväznosti na novú politiku EK, s ktorou musia byť v súlade. Úpravy sa môžu týkať nielen finančnej realokácie, ale aj textu programového doplnku. Samozrejme, každá úprava musí byť v súlade s už spomenutým všeobecným nariadením.

Realokácie finančných prostriedkov sú bežnou praxou vo všetkých členských štátoch.

A. Realokácie finančných prostriedkov medzi opatreniami v rámci jednej priority

Riadiaci orgán pre programový dokument pri rešpektovaní zmlúv o delegovaní právomocí na sprostredkovateľský orgán môže realokovať finančné prostriedky medzi opatreniami tej istej priority programového doplnku za podmienky, že nezmení celkovú výšku príspevku zo štrukturálnych fondov určenú na danú prioritu, nezníži celkovú výšku národného spolufinancovania, resp. národného verejného spolufinancovania danej priority, nezmení špecifické ciele priority a nezvýši pomer za zdroje EÚ nad povolenú hranicu (čl. 29 nariadenia Rady (ES) č. 1260/1999) pre dotknuté opatrenia. 

Takáto realokácia alebo každá ďalšia úprava programového doplnku musí byť náležite podložená a cielená na účinnejšie a efektívnejšie čerpanie fondov. Umožňuje veľkú flexibilitu, dokonca aj vo finančnej oblasti. Ako príklad môžme uviesť:

•	Úpravu textu opatrení alebo ich finančnej alokácie (národné a európske spolufinancovanie) za podmienky, že špecifické ciele a výška príspevku z európskych zdrojov na prioritu, pod ktorú opatrenie spadá, sa nezmení.

•	Úprava prerozdelenia verejných alebo podobných zdrojov (medzi národnými, regionálnymi, lokálnymi a inými, vrátane nahradenia jedného zdroja národného financovania iným, napr. štátny rozpočet regionálnymi zdrojmi).

•	Úprava prerozdelenia národných verejných a súkromných zdrojov vo finančnom pláne v rámci priority (vrátane zahrnutia úplne nového súkromného zdroja) za podmienky, že sa nezníži celková výška národného spolufinancovania danej priority a za podmienky, že v rozhodnutí EK o schválení programu nie je uvedené inak. Zároveň však nie je bez súhlasu EK možné nahradiť národné verejné zdroje súkromnými. V takom prípade ide o zmenu pôvodného rozhodnutia EK o poskytnutí pomoci. Maximálna výška príspevku z fondov definovaná v čl. 29 (3) nariadenia 1260/1999 musí byť pri každom opatrení dodržaná. 

Realokácie finančných prostriedkov by mali byť vykonané na základe výsledkov plánovanej „cielenej priebežnej evaluácie pokroku v implementácii Národného rozvojového plánu“ a po súhlasných stanoviskách Riadiaceho orgánu pre Rámec podpory spoločenstva a Ministerstva financií, nakoľko majú dopad na napĺňanie strategických cieľov Národného rozvojového plánu, účinné a efektívne čerpanie fondov a na Koncepciu financovania projektov podporovaných zo štrukturálnych fondov pre roky 2004 - 2006.

Nevyhnutným krokom pre vykonanie realokácií je ich schválenie  vládou SR (okrem prípadu realokácie medzi podopatreniami v rámci jedného opatrenia jedného programu) a príslušným monitorovacím výborom. Realokácia finančných prostriedkov, rovnako ako každá iná úprava finančných plánov alebo textu programového doplnku, môže byť navrhnutá aj samotným monitorovacím výborom. 

V prípade realokácií medzi opatreniami s rôznymi pomermi zdrojov financovania, vrátane opatrení, na ktoré sa vzťahuje štátna pomoc,  a opatrení pre verejný sektor, je potrebné dodržiavať pravidlá stratégie spolufinancovania stanovené v  Koncepcii financovania projektov podporovaných zo štrukturálnych fondov na roky 2004 – 2006. Uvedená realokácia sa neodporúča vzhľadom k tomu, že má podstatný dopad na rozhodnutie EK o poskytnutí pomoci ako aj na výšku spolufinancovania zo štátneho rozpočtu. Každý prípad však bude posudzovaný individuálne.

Po splnení vyššie uvedených podmienok nemá realokácia finančných prostriedkov medzi opatreniami v rámci rovnakej priority programového doplnku vplyv na rozhodnutie Európskej komisie o poskytnutí pomoci. V takých prípadoch nie je potrebné vyžiadať súhlas Európskej komisie. Akonáhle sa však riadiaci orgán rozhodne znížiť výšku národného spolufinancovania, resp. výšku národného verejného spolufinancovania pre akúkoľvek prioritu, je nevyhnutná zmena/dodatok k rozhodnutiu EK o poskytnutí pomoci.

B. Realokácie finančných prostriedkov medzi prioritami v rámci jedného programového dokumentu alebo operačnými programami v rámci jedného cieľa

Realokácia finančných prostriedkov je možná medzi prioritami v rámci jedného programového dokumentu. Realokácia finančných prostriedkov medzi operačnými programami v rámci jedného cieľa je možná taktiež. Takéto realokácie však Európska komisia neodporúča, vzhľadom na skrátené programovacie obdobie 2004-2006 a z toho vyplývajúce obmedzenia pri časovo náročnom procese ich schvaľovania. Akákoľvek úprava programového  dokumentu vyplývajúca z automatického zrušenia časti záväzku ako dôsledku aplikovania pravidla n+2 tiež spadá pod tieto realokácie. Všetky tieto úpravy musia byť odôvodnené zlepšením riadenia pomoci, vrátane finančného riadenia alebo môžu byť vykonané v nadväznosti na začlenenie opatrení na dosiahnutie strategických cieľov pomoci, či v nadväznosti na novú politiku EK, s ktorou musia byť v súlade, vrátane akejkoľvek zmeny európskej legislatívy.

Akákoľvek realokácia finančných prostriedkov medzi prioritami v rámci jedného programového dokumentu alebo medzi operačnými programami v rámci jedného cieľa  je možná len za aktuálne a budúce rozpočtové záväzky na základe žiadosti členskej krajiny predloženej Európskej komisii najneskôr do 30. septembra roku aktuálneho rozpočtového záväzku.

Keďže vyššie uvedené zmeny ovplyvňujú rozhodnutie Európskej komisie o alokácii zdrojov, musia byť vykonané so súhlasom Európskej komisie po predchádzajúcom schválení Riadiacim orgánom pre Rámec podpory spoločenstva, Ministerstvom financií, vládou, príslušnými monitorovacími výbormi a Národným monitorovacím výborom na základe výsledkov plánovanej „cielenej priebežnej evaluácie pokroku v implementácii Národného rozvojového plánu“. Nové rozhodnutie prijme EK po dohode s členským štátom najneskôr do štyroch mesiacov od schválenia Národným monitorovacím výborom. 

Článok 14 (2) Nariadenia 1260/1999 umožňuje vykonať úpravy programových dokumentov v nadväznosti na strednodobú evaluáciu Rámca podpory Spoločenstva, po pridelení výkonnostnej rezervy alebo ak sa závažne zmení alebo je prognózovaná zmena socio-ekonomickej situácie a trhu práce v regióne členského štátu. Úpravy na základe tohto článku musia byť teda na rozdiel od úprav v programovom doplnku, či rozhodnutí v prospech zlepšenia riadenia pomoci, vyhradené pre situácie, ktoré si vyžadujú zmenu stratégie, ktorá môže viesť k prehodnoteniu pomoci a jej cieľov.

C. Postup pri úprave finančných plánov programových dokumentov 

Jednotlivé riadiace orgány vykonajú priebežnú evaluáciu pokroku v implementácii programových dokumentov a predložia ju Ministerstvu výstavby a regionálneho rozvoja a Ministerstvu financií ako podklad pre cielenú priebežnú evaluáciu pokroku v implementácii Národného rozvojového plánu. V nadväznosti na tieto podklady Ministerstvo výstavby a regionálneho rozvoja vykoná cielenú priebežnú evaluáciu pokroku v implementácii Národného rozvojového plánu. Na základe výsledkov cielenej priebežnej evaluácie pokroku v implementácii Národného rozvojového plánu identifikujúcich potrebu akejkoľvek realokácie finančných prostriedkov (okrem prípadu realokácie medzi podopatreniami v rámci jedného opatrenia) predložia minister financií a minister výstavby a regionálneho rozvoja na rokovanie vlády návrh úprav finančných plánov programových dokumentov vrátane návrhov na realokáciu finančných prostriedkov.

Následne na to predložia jednotlivé riadiace orgány (v súlade s dohodami o delegovaní právomocí na sprostredkovateľský orgán) návrh úprav finančných plánov programových dokumentov vrátane návrhu realokácie finančných prostriedkov na rokovania príslušných monitorovacích výborov. V prípade realokácie finančných prostriedkov medzi prioritami v rámci jedného programového dokumentu v rámci jedného cieľa sa predkladá návrh na úpravu finančných plánov na schválenie i Národnému monitorovaciemu výboru. 

V prípade realokácie finančných prostriedkov medzi prioritami v rámci jedného programového dokumentu v rámci Cieľa 1 a 2, po schválení úprav finančných plánov programových dokumentov príslušnými monitorovacími výbormi a Národným monitorovacím výborom (len pre cieľ 1), predloží Európskej komisii žiadosť o zmenu finančných plánov programových dokumentov vrátane návrhu realokácie minister výstavby a regionálneho rozvoja. V rámci Cieľa 3 tak učiní minister práce, sociálnych vecí a rodiny. 

Po schválení zmien finančných plánov programových dokumentov Európskou komisiou predloží minister financí na rokovanie vlády aktualizáciu Koncepcie financovania projektov podporovaných zo štrukturálnych fondov pre roky 2004 – 2006.

Postup a pôsobnosť jednotlivých orgánov pri úprave finančných plánov programových dokumentov viď v prílohe č. 1.
Časový harmonogram pri úprave finančných plánov programových dokumentov pozri v prílohe č. 2.